### NN 48/2020 (21.4.2020.), Statut Turističke zajednice Brodsko-posavske županije

TURISTIČKA ZAJEDNICA BRODSKO-POSAVSKE ŽUPANIJE

1005

Na temelju članka 15. Zakona o turističkim zajednicama i promicanju hrvatskog turizma (»Narodne novine«, broj 52/19), Skupština Turističke zajednice Brodsko-posavske županije na sjednici održanoj 30. ožujka 2020. godine, uz prethodnu suglasnost Ministarstva turizma Republike Hrvatske donijela je

STATUT

TURISTIČKE ZAJEDNICE BRODSKO-POSAVSKE ŽUPANIJE

OPĆE ODREDBE

Članak 1.

Za područje Brodsko-posavske županije osniva se Turistička zajednica Brodsko-posavske županije (u daljnjem tekstu: Turistička zajednica/Zajednica). Osnivači turističke zajednice su njezini članovi i to turističke zajednice općina, gradova i mjesta i područja osnovane na području županije.

Članak 2.

Turistička zajednica svojstvo pravne osobe stječe danom upisa u Upisnik turističkih zajednica Ministarstva turizma. Prava i obveze Zajednice utvrđene su Zakonom o turističkim zajednicama i promicanju hrvatskog turizma (u daljnjem tekstu: Zakon) i ovim Statutom.

Članak 3.

Turistička zajednica Brodsko-posavske županije pravni je slijednik Turističke Zajednice Brodsko-posavske županije upisane u Upisnik turističkih zajednica Ministarstva turizma, list broj 149, stranica A, upisni broj 119 (klasa: 334-03/94-03/149, urbroj: 529-02/95-0002) od 23. ožujka 1995. godine.

Članak 4.

Naziv Zajednice je: Turistička zajednica Brodsko-posavske županije.

Sjedište Zajednice je u Slavonskom Brodu.

Članak 5.

Zajednica ima pečat okruglog oblika, s nazivom i sjedištem Zajednice promjera 30 mm.

Žig Zajednice je pravokutnog oblika, 70×25 mm, a sadrži naziv Zajednice, te prostor za upisivanje evidencijskog broja i datum primitka pisama.

Žig se koristi za svakodnevno poslovanje Zajednice.

Svaki pečat i žig imaju redni broj.

O broju pečata i žiga, načinu njihovog korištenja, te osobama koje su odgovorne za njihovo čuvanje odlučuje direktor Turističke zajednice.

Članak 6.

Turistička zajednica je organizacija koja djeluje po načelu destinacijskog menadžmenta, a osniva se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

U provođenju promotivnih aktivnosti u zemlji i inozemstvu, Turistička zajednica upotrebljava znak hrvatskog turizma koji se utvrđuje odlukom Turističkog vijeća Hrvatske turističke zajednice.

O načinu korištenja znaka odlučuje direktor Turističke zajednice.

Članak 7.

Turistička zajednica je pravna osoba.

Turistička zajednica ne može započeti s djelovanjem prije stjecanja pravne osobnosti.

Prava i obveze Turističke zajednice utvrđuju se Zakonom i Statutom Turističke zajednice.

Za svoje obveze Turistička zajednica odgovara svojom cjelokupnom imovinom.

Članak 8.

Turistička zajednica ima obvezatne članove.

Zajednicom upravljaju njezini članovi u skladu sa Zakonom i ovim Statutom.

Članak 9.

Rad Zajednice je javan.

Javnost rada osigurava se i ostvaruje na način propisan Zakonom i ovim Statutom.

Članak 10.

(1) Djelovanje turističkih zajednica temelji se na načelu opće korisnosti.

(2) Turistička zajednica ne smije obavljati gospodarske djelatnosti.

(3) Iznimno od stavka 2. ovoga članka, Turistička zajednica može:

1. upravljati javnom turističkom infrastrukturom danom na upravljanje od strane jedinica lokalne, odnosno područne (regionalne) samouprave, Republike Hrvatske, tijela javne vlasti, javnih ustanova odnosno pravnih osoba kojima je osnivač ili većinski vlasnik jedinica lokalne odnosno područne (regionalne) samouprave ili Republika Hrvatska

2. organizirati manifestacije i priredbe koje pridonose turističkom identitetu destinacije

3. objavljivati komercijalne oglase na svojim digitalnim online i offline kanalima komunikacije i zaključivati sponzorske ugovore u svrhu financiranja zadaća

4. organizirati stručne skupove i edukacije

5. pružati usluge putem turističkih informacijskih sustava te izrađivati tržišna i druga istraživanja i analize namijenjene komercijalnoj uporabi

6. obavljati druge poslove i zadaće u funkciji razvoja turizma i destinacije koji nisu u suprotnosti s ovim Zakonom i drugim propisima.

(4) Turistička zajednica ne smije imati ulog u temeljnom kapitalu trgovačkog društva.

(5) Iznimno od stavka 4. ovoga članka, turistička zajednica može steći ulog u temeljnom kapitalu trgovačkog društva ako je to u stečajnom postupku ili drugom postupku koji se vodi po posebnim propisima zakonit način namirenja tražbine.

(6) Ministar pravilnikom propisuje što se smatra javnom turističkom infrastrukturom.

ZADAĆE ZAJEDNICE

Članak 11.

(1) Zadaće Turističke zajednice, kao regionalne destinacijske menadžment organizacije, su sljedeće:

1. Strateško planiranje i razvoj

1.1. sudjelovanje u izradi strateških dokumenata i druge planske podloge za razvoj turizma

1.2. donošenje strateškog marketinškog plana za područje županije/regije, sukladno strateškom marketinškom planu hrvatskog turizma

1.3. sudjelovanje u provođenju strateških marketinških projekata koje je definirala Hrvatska turistička zajednica

1.4. sudjelovanje u procesima zakonodavstva, prostornog planiranja te ostalih instrumenata regulacije i upravljanja na razini županije/regije radi osiguranja konkurentnog, dugoročno održivog razvoja turizma

1.5. koordinacija i komunikacija s dionicima privatnog i javnog sektora županije/regije

1.6. suradnja s ključnim partnerima i drugim županijama/regijama te turističkim zajednicama svih razina radi razvoja ponude ključnih regionalnih i međuregionalnih turističkih proizvoda

1.7. praćenje i podupiranje kandidiranja javnih turističkih projekata na nacionalne izvore sufinanciranja i izvore sufinanciranja iz Europske unije u suradnji s ostalim županijskim/regionalnim dionicima i lokalnim turističkim zajednicama

1.8. pokretanje i upravljanje inicijativama razvoja i unaprjeđenja ključnih turističkih proizvoda županije/regije.

2. Upravljanje sustavom turizma

2.1. upravljanje kvalitetom – utvrđivanje normi, kriterija i oznaka kvalitete turističkih proizvoda na nivou županije/regije

2.2. upravljanje javnom turističkom infrastrukturom

2.3. provođenje javnih natječaja za dodjelu potpora za manifestacije lokalnog značenja, potpora turističkim zajednicama na turistički nedovoljno razvijenim područjima te potpora projektima turističkih inicijativa i proizvoda na turistički nedovoljno razvijenim područjima u županiji/regiji

2.4. provođenje edukacija i podizanje kompetencija zaposlenih u sustavu i dionika turističkog sektora na području županije/regije

2.5. nadzor i koordinacija lokalnih turističkih zajednica.

3. Informacije i istraživanja

3.1. uspostavljanje detaljne turističke statistike županije/regije koja sadrži podatke o ponudi i potražnji

3.2. sudjelovanje u razvoju i upravljanju sustavom eVisitor i ostalim turističkim informacijskim sustavima sukladno uputama Hrvatske turističke zajednice kao što su: jedinstveni turistički informacijski portal te evidencija svih oblika turističke ponude/atrakcija na području županije/regije

3.3. provođenje istraživanja o zadovoljstvu posjetitelja i druga tržišna istraživanja

3.4. uspostavljanje sustava poslovne inteligencije temeljene na informatičkim tehnologijama (baze podataka, B2B portal, sistematizacije istraživanja, infografike) na razini županije/regije.

4. Marketing

4.1. odnosi s javnošću

4.2. stvaranje, održavanje i redovito kreiranje sadržaja na mrežnoj stranici i profilima društvenih mreža

4.3. definiranje smjernica i standarda za oblikovanje turističkih promotivnih materijala lokalnih turističkih zajednica

4.4. uspostavljanje marketinške infrastrukture temeljene na informatičkim tehnologijama

4.5. provođenje aktivnosti strateškog i operativnog marketinga (brending regije, online i offline aktivnosti, mrežne stranice i profili društvenih mreža, sajmovi, studijska putovanja, prezentacije, partnerstva, sponzorstva i slično)

4.6. koordinacija i provedba udruženog oglašavanja na regionalnoj razini

4.7. obavljanje i drugih poslova propisanih Zakonom ili drugim propisom.

(2) Turistička zajednica dužna je voditi računa da zadaće koje provodi budu usklađene sa strateškim marketinškim smjernicama i uputama Hrvatske turističke zajednice.

(3) Turistička zajednica surađuje s regionalnim turističkim organizacijama iz drugih zemalja i može biti član međunarodnih turističkih organizacija i srodnih udruženja.

Članak 12.

Članovi regionalne turističke zajednice jesu lokalne turističke zajednice osnovane na području Turističke zajednice Brodsko-posavske županije.

Članak 13.

Obvezatni članovi Zajednice imaju prava, obveze i odgovornosti da:

– biraju predstavnike u tijela Zajednice,

– upravljaju poslovima Zajednice i putem svojih predstavnika sudjeluju u radu Zajednice,

– daju inicijative koje imaju za cilj jačanje i promicanje turizma na području Zajednice,

– daju prijedloge i primjedbe na rad tijela Zajednice,

– predlažu razmatranje pitanja iz djelokruga Zajednice radi zauzimanja stavova i daju prijedloge za njihovo rješenje,

– usmjeravaju i usklađuju svoje međusobne odnose u zajedničke interese radi postizanja ciljeva Zajednice u skladu sa zakonom i ovim Statutom,

– predlažu sudjelovanje Zajednice u raznim manifestacijama (kulturnim, sportskim i drugim priredbama i događanjima) značajnih za cijelu Županiju,

– sudjeluju u radu Zajednice i manifestacijama koje ista organizira,

– potiču suradnju i koordinaciju s pravnim i fizičkim osobama koje su neposredno ili posredno uključene u turistički promet na razini županijskog gospodarskog ustroja radi zajedničkog dogovaranja, utvrđivanja i provođenja plana razvoja turističke i ugostiteljske djelatnosti kao dijela cjelovitog gospodarskog razvoja županije,

– predlažu pomaganje razvoja turizma u mjestima na području Zajednice koja nisu turistički razvijena,

– putem Zajednice ostvaruju suradnju s nadležnim tijelima lokalne i regionalne samouprave na pitanjima rješavanja poremećaja u turizmu i većih problema u ostvarivanju gospodarskih interesa u djelatnostima ugostiteljstva i turizma i s tim djelatnostima neposredno povezanih djelatnosti, koja su od značenja za područje Županije,

– razmjenjuju u zajednici informacije, obavljaju konzultacije i organiziraju sastanke,

– koriste stručnu pomoć Zajednice u pitanjima iz djelokruga Zajednice,

– predlažu izmjene i dopune Statuta i drugih općih akata,

– budu obaviješteni o radu Zajednice i njenih tijela i o materijalno-financijskom poslovanju,

– razvijaju međusobnu odgovornost za provođenje zadataka Zajednice,

– daju podatke i izvješća potrebna za izvršavanje zadaća Zajednice.

Članak 14.

TIJELA TURISTIČKE ZAJEDNICE

Skupština

(1) Skupština Turističke zajednice je najviše tijelo upravljanja u turističkoj zajednici.

(2) Skupštinu Turističke zajednice čine članovi i/ili predstavnici članova turističke zajednice.

(3) Članovi odnosno predstavnici članova Turističke zajednice ne mogu putem punomoći ovlastiti drugu osobu da umjesto njih sudjeluje u radu Skupštine.

(4) Skupština Turističke zajednice održava se najmanje dva puta godišnje.

(5) Skupština Turističke zajednice može pravovaljano odlučivati ako sjednici prisustvuje više od polovice članova Skupštine.

(6) Skupština Turističke zajednice odlučuje većinom glasova prisutnih članova.

(7) Ako na sjednici Skupštine ne prisustvuje više od polovice članova Skupštine, na istoj sjednici saziva se sljedeća sjednica Skupštine, s datumom održavanja unutar 15 dana od dana sazivanja neodržane sjednice Skupštine.

(8) Iznimno od stavaka 5. i 6. ovoga članka, tako održana sljedeća Skupština može pravovaljano odlučivati i kad sjednici ne prisustvuje više od polovice članova Skupštine pod uvjetom da odlučuje dvotrećinskom većinom glasova prisutnih članova.

(9) Ako Skupština ne usvoji izvješće o izvršenju programa rada i izvješće o radu turističkog vijeća, na istoj sjednici se raspušta turističko vijeće i saziva nova sjednica Skupštine na kojoj se izabiru novi članovi Turističkog vijeća.

(10) Izvanredna sjednica saziva se u slučaju:

– izbora članova Turističkog vijeća, ako se njihov broj smanji za više od 25 %,

– na zahtjev Turističkog vijeća, najmanje 30 % članova Skupštine, direktora Turističke zajednice.

Podnositelj zahtjeva za sazivanje izvanredne sjednice dužan je pismeno predložiti dnevni red Skupštine Zajednice u pisanoj formi.

Ako u slučaju iz stavka 10. ovog članka predsjednik Zajednice ne sazove Skupštinu Zajednice, Skupštinu Zajednice mogu sazvati Turističko vijeće, ili 30 % članova Skupštine.

Članak 15.

Nadležnost Skupštine Turističke zajednice:

– donosi statut Turističke zajednice

– donosi poslovnik o radu Skupštine

– odlučuje o izboru i razrješenju članova Turističkog vijeća

– donosi godišnji program rada Turističke zajednice

– donosi izvješće o izvršenju programa rada Turističke zajednice

– donosi odluku o izvješćima koje podnosi Turističko vijeće

– nadzire poslovanje Turističke zajednice

– donosi odluke i rješava druga pitanja kada je to predviđeno Zakonom ili drugim propisom.

Članak 16.

Pored nadležnosti iz prethodnog članka, Skupština Turističke zajednice iz redova članova Turističke zajednice bira svoje predstavnike u Skupštinu Hrvatske turističke zajednice.

Nadzorne ovlasti Skupštine

Članak 17.

Pored nadležnosti iz prethodnih članaka, Skupština Turističke zajednice nadzire:

– vođenje poslova Turističke zajednice

– materijalno i financijsko poslovanje i raspolaganje sredstvima Turističke zajednice

– izvršenje i provedbu programa rada Turističke zajednice.

Skupština je obavezna obaviti nadzor najmanje jednom godišnje i to prije donošenja Izvješća o izvršenju programa rada te je, pored navedenog nadzora, obvezna obaviti nadzor i na zahtjev natpolovične većine članova Skupštine kao i po nalogu nadležnog ministarstva, ukoliko takav zahtjev Skupštine odnosno nalog ministarstva postoji.

Članak 18.

(1) Skupštinu Turističke zajednice čine predstavnici turističkih zajednica općina, gradova, mjesta i područja osnovanih na području Brodsko-posavske županije.

(2) Predstavnici članova u Skupštini zajednice iz stavka 1. ovoga članka su birani po kriteriju:

– za sve turističke zajednice 1 član obavezno

– za učešće u ukupnom prihodu veće od 70 % = 3 člana

– za učešće u ukupnom prihodu veće od 15 % = 2 člana

– za Turističku zajednicu općine s najviše smještajnih jedinica – ­ dodatno još 1 član.

(3) Udio u prihodu iz st. 2. ovog članka utvrđuje se prema prihodu po osnovi turističke pristojbe i članarine u godini koja prethodi godini u kojoj se provode izbori za Skupštinu Zajednice.

Članak 19.

Izbore za Skupštinu Zajednice raspisuje Turističko vijeće najkasnije 60 dana prije isteka mandata Skupštine Zajednice.

Članak 20.

Svaki predstavnik člana Skupštine Zajednice ima pravo na jedan glas.

Način sazivanja i vođenja sjednice Skupštine Zajednice i druga pitanja vezana za održavanja sjednice Skupštine utvrđuju se Poslovnikom.

Turističko vijeće

Članak 21.

(1) Turističko vijeće je izvršno tijelo Skupštine Turističke zajednice.

(2) Turističko vijeće obavlja poslove utvrđene Zakonom i statutom Turističke zajednice.

(3) Turističko vijeće je odgovorno Skupštini Turističke zajednice.

(4) Turističko vijeće može pravovaljano odlučivati ako sjednici prisustvuje više od polovice članova Turističkog vijeća.

(5) Turističko vijeće odlučuje većinom glasova prisutnih članova.

(6) Iznimno od stavka 5. ovoga članka, odluku o razrješenju direktora Turističke zajednice Turističko vijeće donosi dvotrećinskom većinom glasova svih članova Turističkog vijeća.

(7) Članovi Turističkog vijeća Turističke zajednice ne mogu putem punomoći ovlastiti drugu osobu da umjesto njih sudjeluje u radu Turističkog vijeća.

Članak 22.

Nadležnost Turističkog vijeća Turističke zajednice:

– provodi odluke i zaključke Skupštine Turističke zajednice

– predlaže Skupštini godišnji program rada Turističke zajednice te izvješće o izvršenju programa rada

– zajedno s izvješćem o izvršenju programa rada podnosi Skupštini izvješće o svom radu

– upravlja imovinom Turističke zajednice sukladno Zakonu i statutu te sukladno programu rada

– donosi opće akte za rad i djelovanje stručne službe Turističke zajednice

– imenuje direktora Turističke zajednice na temelju javnog natječaja te razrješava direktora Turističke zajednice

– utvrđuje granice ovlasti za zastupanje Turističke zajednice i raspolaganje financijskim sredstvima Turističke zajednice

– daje ovlaštenje za zastupanje Turističke zajednice u slučaju spriječenosti direktora

– donosi poslovnik o svom radu

– obavlja i druge poslove utvrđene Zakonom ili drugim propisom.

– utvrđuje prijedlog Statuta i prijedlog izmjena Statuta

– priprema prijedloge i daje mišljenja o pitanjima o kojima odlučuje Skupština

– odlučuje o korištenju sredstava za izgradnju, adaptaciju i nabavu poslovnog prostora u skladu s programom rada

– donosi opće akte koje ne donosi Skupština,

– zahtjeva i razmatra izvješće direktora o njegovom radu te obvezno donosi odluku o prihvaćanju ili neprihvaćanju navedenog izvješća.

Članak 23.

Izvješće o radu Turističkog vijeća iz prethodnog članka ovoga Statuta sadrži podatke o:

– održanim sjednicama Turističkog vijeća (koje minimalno sadrži datum održavanja, dnevni red, imena prisutnih članova i slično)

– aktima koje je donijelo Turističko vijeće (naziv akta, kratak opis, imena članova koji su glasali te vrstu danog glasa po pojedinom članu)

– načinu praćenja izvršenja programa rada i financijskog plana Turističke zajednice.

Članak 24.

Turističko vijeće Turističke zajednice ima predsjednika i deset članova, od kojih osam bira Skupština regionalne turističke zajednice iz redova članova turističke zajednice, vodeći računa o teritorijalnoj zastupljenosti i o zastupljenosti djelatnosti u turizmu (pružatelji ugostiteljskih usluga, putničke agencije i dr.), a po jednog člana delegiraju Hrvatska gospodarska komora i Hrvatska obrtnička komora iz redova svojih članova koji plaćaju članarinu Hrvatskoj gospodarskoj komori i Hrvatskoj obrtničkoj komori.

Predsjednik zajednice je i predsjednik Turističkog vijeća.

Mandat članova Turističkog vijeća traje četiri godine. Članu Turističkog vijeća može prestati mandat i prije isteka vremena na koji je izabran:

– opozivom članova koje bira Skupština Zajednice od strane Skupštine Zajednice,

– opozivom članova koje imenuje Hrvatska gospodarska komora, odnosno Hrvatska obrtnička komora, od strane Hrvatske gospodarske komore, odnosno Hrvatske obrtničke komore,

– prestankom rada kod člana lokalne turističke zajednice,

– na osobni zahtjev.

Član Turističkog vijeća može biti opozvan ako ne obavlja svoju dužnost u skladu sa Zakonom i ovim Statutom, ne provodi odluke Skupštine Zajednice i Turističkog vijeća.

Na mjesto člana Turističkog vijeća, kojem je mandat prestao na temelju prethodnog stavka, nadležno tijelo bira odnosno delegira novog člana na vrijeme do isteka mandata na koji je izabran prethodnik.

Turističko vijeće odluke donosi u pravilu javnim glasovanjem.

Turističko vijeće može odlučiti da se o određenom pitanju odlučuje tajnim glasovanjem.

Način sazivanja i vođenja sjednice Turističkog vijeća i druga pitanja vezana za održavanje sjednice Turističkog vijeća uređuje se Poslovnikom.

Predsjednik Turističke zajednice

Članak 25.

Dužnost predsjednika Zajednice obnaša župan Brodsko-posavske županije.

Mandat predsjednika traje do isteka mandata sukladno propisu koji regulira izbore za župana.

Dužnost predsjednika Zajednice može obnašati i osoba koju, iz redova članova Zajednice, odredi župan. Osoba koju odredi župan može obnašati dužnost predsjednika regionalne turističke zajednice samo u vremenu trajanja mandata župana od strane kojeg je određena.

Osoba koju odredi župan može obnašati dužnost predsjednika Zajednice samo u vremenu trajanja mandata župana od strane kojeg je određena.

Dužnost predsjednika regionalne turističke zajednice koja je osnovana za područje više jedinica regionalnih samouprava obnaša, sukladno odredbama statuta jedan od župana, ovisno o jedinicama regionalne samouprave za područje za koje je osnovana takva turistička zajednica.

Dužnost predsjednika regionalne turističke zajednice koja je osnovana za područje više jedinica regionalne samouprave može obnašati i osoba koju, iz redova članova turističke zajednice, sporazumno odrede župani, ovisno o jedinici regionalne samouprave za područje za koje je osnovana takva turistička zajednica. Osoba koju sporazumno odrede župani može obnašati dužnost predsjednika regionalne turističke zajednice koja je osnovana za područje više jedinica regionalne samouprave samo za vrijeme trajanja sporazuma.

Osoba koju odredi župan za obnašanje dužnosti predsjednika Zajednice nema pravo na naknadu.

Članak 26.

Predsjednik Turističke zajednice je i predsjednik Skupštine i predsjednik Turističkog vijeća.

Predsjednik Turističke zajednice saziva i predsjeda Skupštini Turističke zajednice i saziva i predsjedava sjednicama Turističkog vijeća.

Predsjednik zajednice:

– predstavlja Zajednicu,

– saziva i predsjeda Skupštini Zajednice,

– saziva i predsjeda Turističkom vijeću,

– organizira, koordinira i usklađuje rad i aktivnosti Zajednice u skladu sa Zakonom, ovim Statutom i programom Zajednice,

– brine se o zakonitom i pravodobnom izvješenju zadaće Zajednice,

– pokreće i brine se o suradnji Zajednice s drugim turističkim zajednicama i drugim tijelima sa zajedničkim interesom,

– brine se o pripremi sjednica Skupštine Zajednice i Turistučkog vijeća,

– potpisuje odluke i druge akte koje donosi Skupština Zajednice i Turističko vijeće,

– obavlja i druge poslove utvrđene aktima Skupštine Zajednice i Turističkog vijeća.

Članak 27.

U slučaju odsutnosti ili spriječenosti predsjednika Zajednice, sjednici Skupštine predsjedava zamjenik predsjednika kojeg odredi predsjednik Zajednice i koji za svoj rad odgovara predsjedniku Zajednice.

Radna tijela

Članak 28.

Skupština Zajednice i Turističko vijeće mogu osnovati privremena radna ili savjetodavna tijela (radne skupine, savjet, komisiju i sl.) radi razmatranja određenog pitanja, davanja mišljenja i prijedloga o značajnim pitanjima iz njihovog djelokruga.

Skupština Zajednice i Turističko vijeće odlukom o osnivanju tijela iz prethodnog stavka utvrđuju sastav, djelokrug rada i druga pitanja vezana za rad toga tijela.

Članak 29.

Zajednicu predstavlja predsjednik Zajednice, a zastupa direktor Turističke zajednice.

Direktor Turističke zajednice može dati pisanu punomoć drugoj osobi za zastupanje Zajednice.

Ako se opća punomoć daje osobi koja nije zaposlena u Zajednici, za davanje ove punomoći potrebna je suglasnost Turističkog vijeća.

Punomoć iz stavka 2. ovog članka daje se sukladno odredbama zakona kojim se uređuju obvezni odnosi.

Članak 30.

Radi obavljanja stručnih i administrativnih poslova Zajednice osniva se stručna služba.

Sjedište stručne službe je u sjedištu Zajednice.

Članak 31.

Odluku o osnivanju i nazivu stručne službe donosi Turističko vijeće Zajednice.

Djelokrug, unutarnje ustrojstvo, organizaciju i sistematizaciju radnih mjesta u Turističkoj zajednici utvrđuje Turističko vijeće aktom o ustrojstvu i sistematizaciji, na prijedlog direktora Turističke zajednice.

Članak 32.

Obavljanje stručnih i administrativnih poslova obuhvaća osobito ove poslove:

– provodi zadatke utvrđene programom rada Zajednice,

– obavlja stručne i administrativne poslove u svezi s pripremom sjednica tijela Zajednice,

– obavlja pravne, financijske i knjigovodstvene poslove, kadrovske i opće poslove, vodi evidencije i statističke podatke utvrđene propisima i aktima Zajednice,

– izrađuje analize, informacije i druge materijale za potrebe tijela Zajednice,

– daje tijelima Zajednice kao i drugim zainteresiranima stručna mišljenja o pitanjima iz djelokruga Zajednice,

– obavlja i druge poslove koje mu odrede tijela Zajednice.

Članak 33.

(1) Na radne odnose zaposlenih u Turističkoj zajednici primjenjuju se opći propisi o radu, ako Zakonom nije drugačije propisano.

(2) Ministar pravilnikom propisuje posebne uvjete glede stručne spreme, radnog iskustva, znanja jezika i drugih posebnih znanja i sposobnosti, koje moraju ispunjavati zaposleni u Turističkoj zajednici.

(3) Direktor Turističke zajednice i radnici na stručnim poslovima na izvršenju zadaća Zajednice, osim ispunjavanja posebnih uvjeta utvrđenih pravilnikom iz stavka 2. ovoga članka Statuta, moraju imati položen stručni ispit za rad u Turističkoj zajednici.

(4) Stručni ispit polaže se pred Ispitnom komisijom nadležnog Ministarstva i prema ispitnom programu, a o položenom ispitu izdaje se uvjerenje.

(5) Ministar pravilnikom propisuje ispitni program za stručni ispit, sastav ispitne komisije i način polaganja ispita.

(6) Iznimno od stavka 3. ovoga članka položeni stručni ispit ne moraju polagati osobe koje u trenutku zasnivanja radnog odnosa u turističkoj zajednici imaju odgovarajuću stručnu spremu i najmanje pet godina radnog staža na poslovima u turizmu u toj stručnoj spremi.

(7) Osoba iz stavka 3. ovoga članka, koja u trenutku sklapanja ugovora o radu ispunjava uvjete utvrđene propisom iz stavka 2. ovoga članka, ali nema položen ispit mora u roku od jedne godine od dana stupanja na rad položiti stručni ispit.

(8) Osobi iz stavka 7. ovoga članka koja ne položi stručni ispit prestaje radni odnos po isteku posljednjeg dana roka za polaganje stručnog ispita.

Članak 34.

1. Turistička zajednica ima direktora.

2. Direktora Turističke zajednice na temelju javnog natječaja imenuje Turističko vijeće na vrijeme od četiri godine (od 1. 1. 2022.).

3. Direktor Turističke zajednice, osim uvjeta propisanih pravilnikom iz članka 40. stavka 2. ovog Statuta, mora ispunjavati i uvjet da mu pravomoćnom sudskom presudom ili rješenjem o prekršaju nije izrečena mjera sigurnosti ili zaštitna mjera zabrane obavljanja poslova iz područja gospodarstva, dok ta mjera traje.

4. Direktora Turističke zajednice, u slučaju odsutnosti ili spriječenosti, zamjenjuje osoba koju Turističko vijeće odredi iz redova članova Turističkog vijeća.

5. Osoba koja zamjenjuje direktora Zajednice ima prava i dužnosti direktora.

Članak 35.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Članak 36.

1. Direktor Turističke zajednice zastupa Zajednicu, organizira i rukovodi radom i poslovanjem Zajednice, provodi odluke Turističkog vijeća Zajednice i u granicama utvrđenih ovlasti odgovoran je za poslovanje Zajednice i zakonitost rada Zajednice. Za svoj rad odgovara Turističkom vijeću i predsjedniku Zajednice.

2. Na osnovi ovlasti iz stavka 1. ovoga članka direktor Turističke zajednice raspisuje javni natječaj za radna mjesta u Zajednici.

3. Do izbora direktora Turističke zajednice, prava i obveze direktora turističke zajednice iz stavka 1. ovoga članka obnaša predsjednik Zajednice.

Članak 37.

Direktor Zajednice i drugi zaposlenici u Zajednici ne mogu biti predsjednicima niti članovima Skupštine ili turističkog vijeća niti jedne turističke zajednice.

Direktoru Zajednice nije dopušteno obavljanje ugostiteljske djelatnosti i pružanje usluga u turizmu, sukladno posebnom propisu, na području za koje je osnovana Zajednica.

Direktor Zajednice ne smije u svojstvu osobe ovlaštene za zastupanje Zajednice donositi odluke odnosno sudjelovati u donošenju odluka koje utječu na financijski ili drugi interes njegova bračnog ili izvanbračnog druga, životnog partnera sukladno posebnom propisu koji regulira životno partnerstvo osoba istog spola, djeteta ili roditelja.

Direktor Zajednice ne smije biti član upravnog ili nadzornog tijela trgovačkog društva ili druge pravne osobe koja je član Zajednice.

Članak 38.

Direktor Turističke zajednice:

– provodi odluke Turističkog vijeća,

– organizira izvršavanje zadaća Zajednice,

– zastupa Zajednicu i poduzima sve pravne radnje u ime i za račun Zajednice,

– zastupa Zajednicu u svim postupcima pred sudovima, upravnim i drugim državnim tijelima te pravnim osobama s javnim ovlastima,

– odgovoran je za namjensko korištenje sredstava koja se vode u Zajednici,

– usklađuje materijalne i druge uvjete rada Turističke zajednice i brine se da poslovi i zadaci budu na vrijeme i kvalitetno obavljeni u skladu s odlukama, zaključcima i programom rada Zajednice i njezinih tijela,

– raspisuje natječaj za radna mjesta u Zajednici,

– odlučuje o zapošljavanju radnika u Turističke zajednice i raspoređivanju radnika na određena radna mjesta, te o prestanku rada u skladu s aktom o ustrojstvu i sistematizaciji Turističke zajednice,

– upozorava radnike Turističke zajednice i tijela Zajednice na zakonitosti njihovih odluka,

– odlučuje o službenom putovanju radnika Zajednice, korištenju osobnih automobila u službene svrhe i o korištenju sredstava reprezentacije,

– predlaže ustrojstvo i sistematizaciju Turističke zajednice,

– odlučuje o povjeri pojedinih stručnih poslova trećim osobama ako ocijeni da je potrebno i svrsishodno, a u cilju izvršenja zadatka Zajednice,

– potpisuje poslovnu dokumentaciju Zajednice,

– priprema, zajedno s predsjednikom Zajednice, sjednice Turističkog vijeća i Skupštine Zajednice,

– najmanje jednom godišnje i svaki put kada Turističko vijeće to zatraži, Turističkom vijeću podnosi izvješće o svom radu i radu Turističke zajednice,

– obavlja i druge poslove utvrđene Zakonom, aktima Zajednice i odlukama tijela Zajednice.

Članak 39.

Direktor Turističke zajednice može biti razriješen:

1. na osobni zahtjev,

2. ako zbog neizvršavanja ili nemarnog izvršavanja svoje dužnosti Zajednica nije mogla izvršiti svoje zadatke ili je izvršavanje tih zadataka bilo otežano,

3. ako je uslijed nezakonitog, nesavjesnog ili nepravilnog rada ili zbog prekoračenja ovlaštenja nastala ili mogla nastati znatna šteta,

4. ako bez osnovanog razloga ne izvrši ili odbije izvršiti odluke tijela Zajednice ili postupa protivno tim odlukama,

5. ako ne podnese Turističkom vijeću izvješće o svom radu najmanje jednom godišnje,

6. ako Turističko vijeće ne prihvati izvješće o radu direktora.

Prijedlog za pokretanje postupka za razrješenje direktora mogu podnijeti predsjednik, Skupština ili Turističko vijeće Zajednice, a obvezno ga moraju podnijeti u slučaju iz točaka 2. – 6. stavka 1. ovog članka.

Prije donošenja odluke o razrješenju, direktoru se mora dati mogućnost da se očituje o prijedlogu za razrješenje.

Odluku o razrješenju direktora Turističke zajednice donosi Turističko vijeće dvotrećinskom većinom glasova svih članova Turističkog vijeća.

U slučaju razrješenja direktora Turističke zajednice Turističko vijeće će raspisati natječaj za direktora najkasnije u roku od 30 dana od dana razrješenja direktora.

ODGOVORNOSTI ZA OBAVLJANJE DUŽNOSTI U ZAJEDNICI

Članak 40.

Svaki član tijela Zajednice osobno je odgovoran za savjesno obavljanje dužnosti.

Svaki član tijela Zajednice odgovoran je za svoj rad tijelu koje ga je izabralo, a članovi Skupštine Zajednice odgovorni su članu Zajednice kojeg predstavljaju.

Predsjednik Zajednice i direktor Turističke zajednice pojedinačno su odgovorni za zakonito, savjesno i stručno obavljanje dužnosti i zadataka.

GOSPODARENJE U TURISTIČKIM ZAJEDNICAMA

Godišnji program rada

Članak 41.

(1) Turistička zajednica je obvezna financijska sredstva koristiti sukladno programu rada.

(2) Skupština Turističke zajednice dužna je do kraja tekuće godine donijeti program rada za sljedeću godinu.

(3) Lokalne turističke zajednice koje pripadaju regionalnoj Turističkoj zajednici Brodsko-posavske županije obvezne su se u postupku donošenja programa rada međusobno usklađivati i koordinirati s Turističkom zajednicom Brodsko-posavske županije.

(4) Turistička zajednica Brodsko-posavske županije obavezna je u postupku donošenja godišnjeg programa rada međusobno usklađivati i koordinirati s Hrvatskom turističkom zajednicom.

(5) Godišnji program rada Turističke zajednice izrađuje se po jedinstvenoj metodologiji i obveznim uputama koje donosi Ministarstvo na prijedlog Hrvatske turističke zajednice.

(6) Prijedlog godišnjeg programa rada lokalna turistička zajednica dužna je dostaviti Turističkoj zajednici Brodsko-posavske županije, a ona Ministarstvu i Hrvatskoj turističkoj zajednici najmanje 15 dana prije održavanja sjednice Skupštine na kojoj se odlučuje o prijedlogu godišnjeg programa rada.

(7) Ako Hrvatska turistička zajednica i regionalna turistička zajednica po dostavljenim prijedlozima godišnjeg programa rada utvrde da nisu ispunjene sve Zakonom propisane zadaće odnosno da zadaće nisu usklađene sa strateškim marketinškim smjernicama i uputama turističke zajednice više razine, dužne su o tome obavijestiti turističku zajednicu koja je takav prijedlog usvojila i turističku zajednicu više razine te Ministarstvo.

Zajednica nastupa u pravnom prometu samostalno – u svoje ime i za svoj račun.

Za obaveze u pravnom prometu Zajednica odgovara cjelokupnom svojom imovinom.

Članak 42.

(1) Godišnji program rada Turističke zajednice obvezno sadrži sve pojedinačno utvrđene planirane zadatke i potrebna financijska sredstva za njihovo izvršenje te posebno planirane zadatke i financijska sredstva predstavništava i ispostava.

(2) Prijedlog programa rada iz stavka 1. ovoga članka obvezno se dostavlja na razmatranje članovima Skupštine Turističke zajednice osam dana prije održavanja sjednice na kojoj se on donosi.

(3) Tijekom godine Turistička zajednica može mijenjati i dopunjavati svoj program rada.

(4) Ako tijekom godine dođe do odstupanja od programa rada u obujmu većem od 5 % ukupnih prihoda.

(5) Izmjene programa rada iz stavaka 4. i 5. ovoga članka obavljaju se na način i prema postupku kojim se donosi program rada.

(6) Turistička zajednica dužna je program rada iz stavka 1. ovoga članka te izmjene odnosno dopune programa rada objaviti na svojim mrežnim stranicama u roku od osam dana od dana donošenja.

(7) Za izvršenje Programa rada odgovorno je Turističko vijeće.

Članak 43.

(1) Turističko vijeće dužno je Skupštini Zajednice podnijeti prijedlog izvješća o izvršenju programa rada u roku koji Skupština odredi.

(2) Skupština Turističke zajednice dužna je svake godine do kraja ožujka tekuće godine donijeti izvješće o izvršenju programa rada za prethodnu godinu.

(3) Izvješće o izvršenju programa rada za prethodnu godinu lokalna turistička zajednica dužna je dostaviti Turističkoj zajednici Brodsko-posavske županije, a Turistička zajednica Brodsko-posavske županije Ministarstvu i Hrvatskoj turističkoj zajednici.

(4) Izvješće o izvršenju programa rada obvezno sadržava podatke o izvršenju programom rada pojedinačno utvrđenih zadataka, izdacima njihova izvršenja, izdacima za poslovanje turističkog ureda i rad tijela turističke zajednice, ostvarenju prihoda po izvorima, financijskom rezultatu poslovanja, usporedbu financijskog plana i njegova ostvarenja s obrazloženjem odstupanja, analizu i ocjenu izvršenja programa te procjenu učinka poduzetih aktivnosti na razvoj turizma.

(5) Turistička zajednica obvezuje se izraditi izvješće o izvršenju programa rada turističke zajednice po jedinstvenoj metodologiji i obveznim uputama koje donosi Ministarstvo na prijedlog Hrvatske turističke zajednice.

(6) Prijedlog izvješća o izvršenju programa rada mora se staviti na uvid članovima Skupštine Turističke zajednice osam dana prije razmatranja na Skupštini Turističke zajednice.

(7) Turistička zajednica dužna je izvješće o izvršenju programa rada iz stavka 1. ovoga članka objaviti na svojim mrežnim stranicama u roku od osam dana od dana donošenja.

Financijski plan i financijski izvještaj

Članak 44.

Uz godišnji program rada i izvješće o izvršenju programa rada, koji su propisani člancima 55. do 57. Zakona, Turistička zajednica dužna je sastaviti financijski plan i financijski izvještaj sukladno propisima kojima se uređuje financijsko poslovanje i računovodstvo neprofitnih organizacija.

Prihodi

Članak 45.

(1) Prihodi Turističke zajednice su:

1. turistička pristojba, sukladno posebnom propisu koji uređuje turističku pristojbu

2. članarina, sukladno posebnom propisu koji uređuje članarine u turističkim zajednicama

3. prihodi od obavljanja gospodarskih djelatnosti iz članka 10. stavka 3. Zakona.

(2) Osim prihoda iz stavka 1. ovoga članka Turistička zajednica može ostvarivati i prihode iz:

– proračuna jedinica lokalne i područne (regionalne) samouprave te državnog proračuna

– članarine dragovoljnih članova sukladno odluci Skupštine Turističke zajednice

– dragovoljnih priloga i darova

– imovine u vlasništvu

– fondova Europske unije i drugih fondova.

(3) Turistička zajednica može se na temelju posebne odluke Turističkog vijeća financijski zaduživati radi realizacije programa rada, ali ukupna vrijednost obveza po osnovi zaduženja na godišnjoj razini ne smije prelaziti 10 % financijskim planom predviđenih ukupnih prihoda.

(4) Troškovi za plaće radnika zaposlenih u Turističkoj zajednici ne smiju prelaziti 40 % ukupnih prihoda Turističke zajednice.

(5) Ograničenje iz stavka 4. ovoga članka ne odnosi se na troškove plaća radnika zaposlenih u turističko-informativnom centru turističke zajednice.

(6) Zajednica može izdvojiti dio ukupnih prihoda kao neraspoređena sredstva (tekuća rezerva) koja se mogu koristiti tijekom godine za nepredviđene i u nedostatnom obujmu predviđene poslove i zadatke koji se financiraju iz Zajednice. Sredstvima tekuće rezerve raspolaže Turističko vijeće.

(7) Sredstva Zajednice vode se na žiro-računu, kojih može biti više.

(8) Višak prihoda nad rashodima Zajednice koristi se u svrhu promicanja i unapređenja turističkog područja Zajednice.

Članak 46.

Turističko vijeće Zajednice upravlja imovinom Zajednice s pozornošću urednog i savjesnog gospodarstvenika.

Članak 47.

Za nabavu i otuđenje nekretnina Turističko vijeće mora zatražiti prethodnu suglasnost Skupštine Zajednice, koja o tome odlučuje većinom glasova svih članova Skupštine Zajednice.

Članak 48.

Troškovi za plaće zaposlenika u Zajednici ne smiju prelaziti 40 % ukupnih prihoda Zajednice.

JAVNOST RADA ZAJEDNICE

Članak 49.

Javnost rada Zajednice osigurava se i ostvaruje dostavom pisanih materijala i putem sjednica tijela Zajednice za članove Zajednice, objavom na oglasnoj ploči Zajednice odnosno putem sredstava javnog priopćavanja ili na drugi prikladni način.

Predsjednik Zajednice odgovoran je za redovito, potpuno i po obliku i sadržaju pristupačno informiranje javnosti o radu Zajednice.

PRESTANAK POSTOJANJA TURISTIČKE ZAJEDNICE

Članak 50.

(1) Turistička zajednica prestaje postojati na temelju:

1. odluke Skupštine Turističke zajednice o prestanku Turističke zajednice

2. rješenja Ministarstva o zabrani djelovanja Turističke zajednice, u slučajevima predviđenim Zakonom.

(2) Rješenje iz stavka 1. točke 2. ovoga članka Ministarstvo donosi ako:

– Zajednica donosi opće akte suprotno zakonu, statutu ili drugom propisu

– Skupština Zajednice nije izabrala članove Turističkog vijeća u roku od 60 dana od dana konstituiranja, isteka njihova mandata ili njihova razrješenja odnosno od dana podnošenja njihove ostavke

– Zajednica nije održala izbore za novu Skupštinu sukladno Zakonu i Statutu

– se ni u roku od 60 dana od dana provedenih izbora ne konstituira Skupština Zajednice

– Zajednica nije izvršila mjere odnosno ako je postupila suprotno obveznim uputama koje je u obavljanju nadzora naložilo Ministarstvo

– Zajednica nije izvršila mjere koje je u obavljanju stručnog nadzora naložila Skupština Zajednice

– troškovi za plaće zaposlenih u Zajednici prelaze 40 % ukupnih prihoda Zajednice.

Okončanje djelovanja i raspolaganje imovinom u slučaju prestanka turističke zajednice

Članak 51.

(1) Regionalna turistička zajednica čiji je član lokalna turistička zajednica osnovana za područje jedne jedinice lokalne samouprave koja prestaje postojati dužna je okončati poslove turističke zajednice koji su u tijeku, naplatiti potraživanja i podmiriti vjerovnike.

(2) Imovinu preostalu nakon namirenja vjerovnika, u slučaju prestanka turističke zajednice iz stavka 1. ovoga članka, stječe regionalna turistička zajednica, sukladno statutu.

(3) Ako prestaje postojati regionalna turistička zajednica koja teritorijalno obuhvaća područje više jedinica područne (regionalne) samouprave, za svaku jedinicu područne (regionalne) samouprave osnivaju se nove regionalne turističke zajednice koje su pravni slijednik regionalne turističke zajednice koja prestaje postojati i koje će na temelju sporazuma, a sukladno statutu regionalne turističke zajednice koja prestaje postojati, ovisno o području za koje su osnovane, nastaviti obavljati poslove te naplaćivati potraživanja i podmiriti vjerovnike regionalne turističke zajednice koja prestaje postojati.

(4) Imovinu preostalu nakon namirenja vjerovnika, u slučaju iz stavaka 3. i 4. ovoga članka, stječu novoosnovane lokalne i regionalne turističke zajednice, sukladno statutu i međusobnom sporazumu.

(5) Odredbe ovoga članka se ne primjenjuju u slučaju prestanka lokalne turističke zajednice na temelju članka 25. stavka 3. Zakona i u slučaju prestanka regionalne turističke zajednice na temelju članka 37. stavka 3. Zakona.

POSLOVNA TAJNA

Članak 52.

(1) Poslovnu tajnu Zajednice čine isprave i podaci čije bi odavanje neovlaštenoj osobi bilo protivno poslovanju Zajednice i štetilo interesima i poslovnom ugledu Zajednice.

(2) Predsjednik Zajednice određuje koje su isprave i podaci poslovna tajna, kao i ostala pitanja u vezi s poslovnom tajnom.

(3) Poslovnu tajnu dužni su čuvati svi članovi i zaposleni u Zajednici koji na bilo koji način saznaju za ispravu ili podatak koji je utvrđen kao poslovna tajna.

(4) Povreda odredaba ovog Statuta koja se odnosi na poslovnu tajnu je teža povreda radne dužnosti.

ZAŠTITA PRIRODE I ČOVJEKOVA OKOLIŠA

Članak 53.

(1) Turistička zajednica obavlja poslove i ispunjava svoju zadaću na način koji osigurava zaštitu prirode i poboljšava kvalitete čovjekova okoliša sukladno propisima u Republici Hrvatskoj.

(2) Posebnu brigu Zajednica vodi o zaštiti i čuvanju kulturnih dobara.

STATUT I DRUGI OPĆI AKTI

Članak 54.

(1) Turistička zajednica ima Statut i druge opće akte (pravilnici, odluke, poslovnici).

(2) Opći akti Zajednice moraju biti u suglasnosti s odredbama Statuta. Statut mora biti u suglasnosti sa zakonom i drugim propisima.

(3) U slučaju nesuglasnosti općih akata sa Statutom primjenjivat će se odgovarajuće odredbe Statuta.

(4) Ocjenu suglasnosti općih akata sa Statutom daje Skupština Zajednice.

(5) Kada utvrdi da opći akt nije u suglasnosti sa Statutom, Skupština Zajednice svojom odlukom ukida ili poništava taj akt odnosno njegove pojedine odredbe.

Članak 55.

(1) Skupština Turističke zajednice, uz prethodnu suglasnost Ministarstva, donosi Statut većinom glasova prisutnih članova.

(2) Poslovnik o radu Skupštine donosi Skupština Turističke zajednice na svojoj prvoj sjednici većinom glasova prisutnih članova.

(3) Ostale opće akte za rad i djelovanje stručne službe Turističke zajednice donosi Turističko vijeće većinom glasova prisutnih članova.

Članak 56.

Opći akti Turističke zajednice su:

– o ustrojstvu,

– o organizaciji i sistematizaciji radnih mjesta,

– o radnim odnosima, disciplinskoj i materijalnoj odgovornosti zaposlenih,

– o obračunu i isplati plaća, naknada plaća i ostala materijalna prava radnika,

– drugi akti utvrđeni Statutom i odlukom Turističkog vijeća.

Članak 57.

(1) Izmjene i dopune Statuta donose se u postupku i na način određen za donošenje Statuta.

(2) Prijedlog za izmjene i dopune Statuta može podnijeti Turističko vijeće ili najmanje desetina članova Skupštine Zajednice.

(3) Prijedlog za izmjene i dopune Statuta dostavlja se članovima Skupštine Zajednice radi davanja primjedbi i prijedloga.

(4) Primjedbe i prijedlozi dostavljaju se Turističkom vijeću Zajednice u roku od osam dana od dana primitka.

(5) Nakon razmatranja primjedbi i prijedloga Turističko vijeće utvrđuje prijedlog izmjena i dopuna Statuta i upućuje ga Ministarstvu turizma na suglasnost. Nakon dobivene suglasnosti na Prijedlog izmjena i dopuna Statuta, upućuje ga Skupštini Zajednice na usvajanje.

Članak 58.

Statut Zajednice objavljuje se u »Narodnim novinama« Republike Hrvatske.

Opći akti Zajednice oglašavaju se na oglasnoj ploči Zajednice.

Opći akti Zajednice stupaju na snagu danom donošenja.

PRIJELAZNE I ZAVRŠNE ODREDBE

Članak 59.

Zajednica je dužna uskladiti svoj ustroj i druge opće akte s odredbama Zakona i Statuta u roku od 30 dana od dana stupanja na snagu Statuta.

Do usklađenja općih akata s odredbama Statuta primjenjuju se postojeći opći akti.

Mandat članova tijela Turističke zajednice traje do izbora novih članova.

Članak 60.

Stupanjem na snagu ovog Statuta prestaju važiti odredbe dosadašnjeg Statuta od 14. siječnja 2011. godine.

Članak 61.

Ovaj Statut stupa na snagu osmoga dana od dana objave u »Narodnim novinama« Republike Hrvatske osim odredbe o mandatu direktora Turističke zajednice kao i odredbe o obnašanju prava i obveza direktora od strane predsjednika Turističke zajednice do izbora direktora, a najduže u razdoblju od 6 mjeseci, koje stupaju na snagu 1. siječnja 2022. godine.

Predsjednik
 dr. sc. Danijel Marušić, dr. med. vet., v. r.